Broj: 711-I-2077-P-381-18/19-69-8

Zagreb, 22. studenoga 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Andreja Plenkovića, predsjednika Vlade Republike Hrvatske, dužnosnika Davora Božinovića, potpredsjednika Vlade Republike Hrvatske i ministra unutarnjih poslova, dužnosnika Gordana Jandrokovića, predsjednika Hrvatskog sabora, dužnosnika Željka Reinera, potpredsjednika Hrvatskog sabora, dužnosnika Tomislava Tolušića, potpredsjednika Vlade Republike Hrvatske i ministra poljoprivrede do 19. srpnja 2019.g. i zastupnika u Hrvatskom saboru, dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru, dužnosnika Marka Milića, glasnogovornika Vlade Republike Hrvatske i dužnosnice Nade Murganić, ministrice za demografiju, obitelj, mlade i socijalnu politiku do 19. srpnja 2019.g.,** na 71. sjednici, održanoj 3. prosinca 2019.g., donosi sljedeću:

**ODLUKU**

1. **Propustom dužnosnika Andreja Plenkovića, predsjednika Vlade Republike Hrvatske da po pozivu Povjerenstva iz dopisa broj: 711-I-209-P-381-18/19-31-8 od 4. veljače 2019.g., zatim dopisa broj: 711-I-524-P-381-18/19-45-8 od 6. ožujka 2019.g. te požurnice broj: 711-I-1154-P-381-18/19-61-8 od 7. lipnja 2019.g., poslanih na ruke dužnosniku, naloži predstojniku Ureda predsjednika Vlade Republike Hrvatske da postupi po pozivima za dostavom podataka i dokumentacije iz navedenih dopisa, kao i po pozivu Povjerenstva za dostavom dokumentacije iz ranijih dopisa broj: 711-I-1581-P-381/18-02-8 od 19. studenoga 2018.g. te broj: 711-I-25-P-381-18/19-28-8 od 3. siječnja 2019.g. upućenih Vladi Republike Hrvatske, Uredu predsjednika Vlade Republike Hrvatske, odnosno propustom dužnosnika da usmjeri Ured predsjednika Vlade da dostavi Povjerenstvu zatražene podatke i dokumentaciju sukladno obvezi iz članka 39. stavka 5. ZSSI-a, dužnosnik Andrej Plenković u obnašanju dužnosti predsjednika Vlade Republike Hrvatske nije postupio** **odgovorno, savjesno i transparentno, čime je počinio povredu načela djelovanja iz članka 5. stavka 1. i 4. ZSSI-a.**
2. **Propustom dužnosnika Davora Božinovića, potpredsjednika Vlade Republike Hrvatske i ministra unutarnjih poslova po pozivu Povjerenstva iz dopisa broj 711-I-1147-P-381-18/19-57-8 od 7. lipnja 2019.g., poslanog na ruke dužnosniku, naloži nadležnoj službi Ministarstva unutarnjih poslova da postupi po pozivu za dostavom podataka i dokumentacije iz navedenog dopisa, kao i po pozivu Povjerenstva za dostavom dokumentacije iz ranijih dopisa broj: 711-I-1585-P-381/18-06-8 od 19. studenoga 2018.g. te broj: 711-I-591-P-381-18/19-48-8 od 18. ožujka 2019.g. te požurnice broj: 711-I-952-P-381-18/19-56-8 od 6. svibnja 2019.g. upućenih navedenom Ministarstvu, odnosno propusta dužnosnika da usmjeri nadležne službe Ministarstva unutarnjih poslova da dostave Povjerenstvu zatražene podatke i dokumentaciju, sukladno obvezi iz članka 39. stavka 5. ZSSI-a, dužnosnik Davor Božinović u obnašanju dužnosti ministra unutarnjih poslova nije postupio** **odgovorno, savjesno i transparentno, čime je počinio povredu načela djelovanja iz članka 5. stavka 1. i 4. ZSSI-a.**
3. **Propustom dužnosnika Tomislava Tolušića, potpredsjednika Vlade Republike Hrvatske i ministra poljoprivrede do 19. srpnja 2019.g. i zastupnika u Hrvatskom saboru da po pozivu Povjerenstva iz dopisa broj: 711-I-1150-P-381-18/19-60-8 od 7. lipnja 2019.g., poslanog na ruke dužnosniku, naloži nadležnoj službi Ministarstva poljoprivrede da postupi po pozivu za dostavom podataka i dokumentacije iz navedenog dopisa, kao i po pozivu Povjerenstva za dostavom dokumentacije iz ranijih dopisa broj: 711-I-1584-P-381/18-05-8 od 19. studenoga 2018.g. te broj: 711-I-590-P-381-18/19-47-8 od 18. ožujka 2019.g. te požurnice broj: 711-I-949-P-381-18/19-53-8 od 6. svibnja 2019.g. upućenih navedenom Ministarstvu, odnosno propustom dužnosnika da usmjeri nadležne službe Ministarstva poljoprivrede da dostave Povjerenstvu zatražene podatke i dokumentaciju sukladno obvezi iz članka 39. stavka 5. ZSSI-a, dužnosnik Tomislav Tolušić u obnašanju dužnosti ministra poljoprivrede nije postupio** **odgovorno, savjesno i transparentno, čime je počinio povredu načela djelovanja iz članka 5. stavka 1. i 4. ZSSI-a.**
4. **Propustom dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru da po pozivu Povjerenstva iz dopisa broj: 711-I-1148-P-381-18/19-58-8 od 7. lipnja 2019.g., poslanog na ruke dužnosnika, naloži nadležnoj službi Ministarstva uprave da postupi po pozivu za dostavom podataka i dokumentacije iz navedenog dopisa, kao i po pozivu Povjerenstva za dostavom dokumentacije iz ranijih dopisa broj: 711-I-1587-P-381/18-08-8 od 19. studenoga 2018.g. te broj: 711-I-593-P-381-18/19-50-8 od 18. ožujka 2019.g. te požurnice broj: 711-I-950-P-381-18/19-54-8 od 6. svibnja 2019.g., upućenih navedenom Ministarstvu, odnosno propustom dužnosnika da usmjeri nadležne službe Ministarstva uprave da dostave Povjerenstvu zatražene podatke i dokumentaciju sukladno obvezi iz članka 39. stavka 5. ZSSI-a, dužnosnik Lovro Kuščević u obnašanju dužnosti ministra uprave nije postupio** **odgovorno, savjesno i transparentno, čime je počinio povredu načela djelovanja iz članka 5. stavka 1. i 4. ZSSI-a.**
5. **Propustom dužnosnice Nade Murganić, ministrice za demografiju, obitelj, mlade i socijalnu politiku do 19. srpnja 2019.g. da po pozivu Povjerenstva iz dopisa broj 711-I-1149-P-381-18/19-59-8 od 7. lipnja 2019.g., poslanog na ruke dužnosnici, naloži nadležnoj službi Ministarstva za demografiju, obitelj, mlade i socijalnu politiku da postupi po pozivu za dostavom podataka i dokumentacije iz navedenog dopisa, kao i po pozivu Povjerenstva za dostavom dokumentacije iz ranijih dopisa broj: 711-I-1588-P-381/18-09-8 od 19. studenoga 2018.g. te broj: 711-I-592-P-381-18/19-49-8 od 18. ožujka 2019.g., kao i požurnice broj: 711-I-951-P-381-18/19-55-8 od 6. svibnja 2019.g., upućenih navedenom Ministarstvu, odnosno propustom dužnosnice da usmjeri nadležne službe Ministarstva za demografiju, obitelj, mlade i socijalnu politiku da dostave Povjerenstvu zatražene podatke i dokumentaciju sukladno obvezi iz članka 39. stavka 5. ZSSI-a, dužnosnica Nada Murganić u obnašanju dužnosti ministrice za demografiju, obitelj, mlade i socijalnu politiku nije postupila** **odgovorno, savjesno i transparentno, čime je počinila povredu načela djelovanja iz članka 5. stavka 1. i 4. ZSSI-a.**
6. **Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, dužnosnika Davora Božinovića, potpredsjednika Vlade Republike Hrvatske i ministra unutarnjih poslova, dužnosnika Gordana Jandrokovića, predsjednika Hrvatskog sabora, dužnosnika Željka Reinera, potpredsjednika Hrvatskog sabora, dužnosnika Tomislava Tolušića, potpredsjednika Vlade Republike Hrvatske i ministra poljoprivrede do 19. srpnja 2019.g. i zastupnika u Hrvatskom saboru, dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru, dužnosnika Marka Milića, glasnogovornika Vlade Republike Hrvatske i dužnosnice Nade Murganić, ministrica za demografiju, obitelj, mlade i socijalnu politiku do 19. srpnja 2019.g., povodom putovanja zrakoplovom u vlasništvu Republike Hrvatske u Helsinki, Republika Finska, 7. i 8. studenoga 2018.g., koje je uz dužnosničke, obuhvaćalo i stranačke obveze te načina pokrivanja troškova navedenog putovanja, neće se pokrenuti s obzirom da zbog nedostavljanja potrebnih podataka i dokumentacije od nadležnih državnih tijela, Povjerenstvo nije moglo utvrditi relevantne činjenice.**

Obrazloženje

Povjerenstvo je na 61. sjednici održanoj 5. rujna 2019.g. pokrenulo postupak za odlučivanje o sukobu interesa protiv dužnosnika Andreja Plenkovića, Davora Božinovića, Tomislava Tolušića, Lovre Kuščevića i Nade Murganić zbog moguće povrede članka 5. stavka 1. i 4. ZSSI-a, koja proizlazi iz propusta dužnosnika Andreja Plenkovića da naloži predstojniku Ureda predsjednika Vlade Republike Hrvatske, odnosno iz propusta dužnosnika Davora Božinovića, Tomislava Tolušića, Lovre Kuščevića i Nade Murganić da nalože nadležnim službama ministarstva, da postupe po prethodnom pozivu Povjerenstva za dostavom dokumentacije, odnosno propusta da usmjere navedena tijela da dostave Povjerenstvu zatražene podatke i dokumentaciju, sve sukladno obvezi iz članka 39. stavka 5. ZSSI-a, iz čega proizlazi mogućnost da su navedeni dužnosnici postupali nesavjesno, neodgovorno i netransparentno.

 Na odluku o pokretanju postupka svi dužnosnici dostavili su očitovanje u Zakonom propisanom roku.

Dužnosnik Andrej Plenković u očitovanju na odluku o pokretanju postupka navodi kako nije jasno temeljem čega Povjerenstvo smatra da su traženi podaci dio predmeta iz njegove nadležnosti, odnosno temeljem čega se Povjerenstvo uopće bavi ovom temom, budući da sve okolnosti predmetnog službenog putovanja jasne iz redovitog praćenja medija i uobičajenih aktivnosti Vlade Republike Hrvatske. Pored navedenog, predstojnik Ureda predsjednika Vlade na zahtjeve Povjerenstva odgovorio je temeljem zakona, jasno i argumentirano. Dužnosnik stoga u potpunosti odbacuje razloge za pokretanje postupka te ističe da se Ured predsjednika Vlade u tri navrata očitovao na zahtjeve Povjerenstva (očitovanje KLASA: 022-03/18-07/164, URBROJ: 50302/27-18-2 od 28. prosinca 2018. godine, očitovanje KLASA: 022-03/18-07/164, URBROJ: 50302/27-19-5 od 24. siječnja 2019. godine, očitovanje KLASA: 022-03/18-07/164, URBROJ: 50302/27-19-7 od 27. veljače 2019. godine) u kojima je jasno istaknuto da je dužnosnik 7. i 8. studenoga 2018.g. bio u radnom posjetu Republici Finskoj, u svojstvu predsjednika Vlade te je tom prilikom korišten zrakoplov u vlasništvu Republike Hrvatske, u skladu s člankom 2. Uredbe o Direkciji za korištenje službenih zrakoplova („Narodne novine“, broj 54/13.). Tijekom radnog posjeta Republici Finskoj dužnosnik je održao sastanak s predsjednikom Vlade Republike Finske, Juhom Sipilom o bilateralnim odnosima i zajedničkim pripremama za predsjedanje Vijećem Europske unije, o čemu je hrvatska javnost unaprijed obaviještena najavom na intemetskoj stranici Vlade Republike Hrvatske. Nakon sastanka, održana je zajednička konferencija za medije, o čemu je također izviješteno u sredstvima javnog priopćavanja, kao i na intemetskoj stranici Vlade. Dužnosnik nadalje navodi da je tijekom boravka u Republici Finskoj sudjelovao na Kongresu Europske pučke stranke na koji je pozvan kao predsjednik Vlade i predsjednik HDZ i gdje je imao izlaganje upravo u dijelu programa Kongresa u kojem su svoja izlaganja imali i drugi predsjednici Vlada ili država, koji su također ujedno čelnici stranaka koje su dio Europske pučke stranke.

Nadalje, u očitovanju se navodi da je dužnosnik održao i bilateralne sastanke s drugim državnim čelnicima, o čemu je Povjerenstvo informirano slijedom očitovanja Ureda predsjednika Vlade. Dužnosnik smatra da kako iz ovog očitovanja, tako i iz prethodnih očitovanja Ureda predsjednika Vlade, jasno proizlazi da se 7. i 8. studenoga 2018.g. radilo o službenom putovanju predsjednika Vlade u radni posjet Republici Finskoj. Dužnosnik još navodi da je iz svih dostavljenih podatka razvidno da je Povjerenstvo zaprimilo dostatne informacije iz kojih se jasno može zaključiti da nema nikakvih osnova za donošenje odluke o pokretanju postupka za odlučivanje o sukobu interesa, niti potrebe za traženjem bilo kakvih dodatnih podataka, a samim time ni za pokretanje postupka zbog moguće povrede načela djelovanja iz članka 5. ZSSI-a.

Dužnosnik Tomislav Tolušić u svom očitovanju navodi da u potpunosti odbacuje razloge za pokretanje postupka te ističe da se Ministarstvo poljoprivrede u dva navrata očitovalo na zahtjeve Povjerenstva kroz očitovanje KLASA: 023-03/18-01/46, URBROJ: 525-01/1657-18-2 od 28. prosinca 2018.g. i očitovanje KLASA: 023-03/18-01/46, URBROJ: 525-01/1583-19-5 od 28. veljače 2019.g., u kojima je jasno istaknuto da je navedeni dužnosnik 7. i 8. studenoga 2018. godine sudjelovao u svojstvu člana Vlade - potpredsjednika Vlade Republike Hrvatske, na sastanku predsjednika Vlade Republike Hrvatske Andreja Plenkovića s predsjednikom Vlade Republike Finske Juhom Sipilom, te je istom prilikom u sklopu stranačkih dužnosti sudjelovao na Kongresu Europske pučke stranke.

Slijedom navedenoga, dužnosnik smatra da iz ovog očitovanja te iz prethodnih očitovanja Ministarstva poljoprivrede jasno proizlazi da se 7. i 8. studenoga 2018.g. radilo o službenom putovanju potpredsjednika Vlade i ministra poljoprivrede do 19. srpnja 2019. i zastupnika u
Hrvatskome saboru, u radni posjet Republici Finskoj. Dužnosnik završno navodi da je iz svih dostavljenih podatka razvidno da je Povjerenstvo zaprimilo dostatne informacije iz kojih se jasno može zaključiti da nema nikakvih osnova za donošenje odluke o pokretanju postupka za odlučivanje o sukobu interesa, niti potrebe za traženjem bilo kakvih dodatnih podataka, a samim time ni za pokretanje postupka zbog moguće povrede načela djelovanja iz članka 5. ZSSI-a.

U očitovanju dužnosnika Davora Božinovića navodi se kako ne postoje razlozi za pokretanje postupka. Naime, stručne službe Ministarstva u dva navrata očitovale su se na zahtjeve Povjerenstva (očitovanje KLASA: NK-208-01/18-01/95, URBROJ: 511-01-10-18-1 od 28. prosinca 2018.g. i očitovanje KLASA: NK-208-01/18-01/95, URBROJ: 511-01-10-19-2 od 28. veljače 2019.g.) te je u očitovanjima je jasno naglašeno da je dužnosnik od 6. do 8. studenoga 2018.g. bio u radnom posjetu Republici Finskoj, u svojstvu koje je istovremeno uključivalo aktivnosti ministra, odnosno člana Vlade, člana izaslanstva predsjednika Vlade te stranačke dužnosti. Kao što je Povjerenstvo već ranije obavješteno, dužnosnik je u Republiku Finsku otputovao sam dana 6. studenoga 2018. godine u 08,45 sati, komercijalnom zrakoplovnom linijom, preko Kopenhagena prema Helsinkiju gdje je sudjelovao na Političkoj skupštini Europske pučke stranke koja se održavala u finskom Parlamentu. Troškovi komercijalne zrakoplovne linije nisu išli na teret Državnog proračuna. Po povratku s putovanja dužnosnik je bio dio izaslanstva Republike Hrvatske u zrakoplovu u vlasništvu Republike Hrvatske. Tijekom posjeta Republici Finskoj u svojstvu ministra unutarnjih poslova i člana izaslanstva predsjednika Vlade dužnosnik je sudjelovao na sastanku s predsjednikom Vlade Republike Finske Juhom Sipilom, te na bilateralnim sastancima s predsjednikom Vlade Mađarske Viktorom Orbanom i predsjednikom Ukrajine Petrom Porošenkom.

U svim očitovanjima koje su Povjerenstvu dostavile stručne službe Ministarstva unutarnjih poslova, a tako i u ovom očitovanju, dužnosnik navodi kako je razvidno da je njegovo putovanje u Republiku Finsku od 6. do 8. studenoga 2018. bilo službeno putovanje u svojstvu člana Vlade i člana izaslanstva predsjednika Vlade, a uključivalo je i stranačke dužnosti te uslijed putovanja nije nastao trošak za Državni proračun. S obzirom na navedeno, dužnosnik smatra da je Povjerenstvo sukladno članku 39. stavku 5. ZSSI-a zaprimilo vrlo jasne obavijesti iz kojih se može zaključiti da nema nikakvih osnova za donošenje odluke o pokretanju postupka za odlučivanje o sukobu interesa, niti potrebe za traženjem bilo kakvih dodatnih dokaza. Dužnosnik stoga smatra da nema osnove za pokretanje postupka zbog moguće povrede načela djelovanja iz članka 5. ZSSI-a.

 U očitovanju dužnosnice Nade Murganić navodi se da je dužnosnica temeljem poziva koji su uputili finski ministar za socijalnu politiku i zdravlje i ministar za rad, sudjelovala uz kolegu, tadašnjeg ministra rada i mirovinskog sustava, Marka Pavića, na sastanku ministara iz Rumunjske, Finske i Hrvatske koji čine trio predsjedanja Vijećem Europske unije. Na sastanku, koji je bio četvrti pripremni sastanak navedenog trija, razmatrani su prioriteti EPSCO trija predsjedanja. EPSCO trio okuplja ministre rada, zapošljavanja i socijalne politike iz Rumunjske, Finske i Hrvatske koji predsjedaju Vijećem Europske unije od siječnja 2019. do kraja lipnja 2020.g. Dužnosnica pojašnjava da je u okviru ovoga putovanja, a prethodno sastanku EPSCO tria, sudjelovala na Kongresu Europske pučke stranke te još jednom skreće pažnju kako je koristila redovnu zrakoplovnu liniju, u dolasku i povratku te je trošak zrakoplovne karte snosilo Ministarstvo za demografiju, obitelj, mlade i socijalnu politiku. Trošak smještaja za jedno noćenje snosio je organizator sastanka, a uzimajući u obzir da je ovo putovanje istovremeno uključivalo aktivnosti u svojstvu člana Vlade i stranačke dužnosti, trošak drugog noćenja i dnevnica nisu pokriveni iz sredstava Državnog proračuna.

 Dužnosnica smatra da iz svega navedenog, kako iz ovog, tako i iz prethodnih očitovanja, jasno proizlazi da se radilo o službenom putovanju na poziv ministara iz Vlade Republike Finske te da je iz svih dostavljenih podataka razvidno da je Povjerenstvo zaprimilo dostatne informacije iz kojih se jasno može zaključiti da nema nikakvih osnova za donošenje odluke o pokretanju predmetnog postupka, niti potrebe za traženjem bilo kakvih dodatnih podataka.

 Dužnosnik Lovro Kuščević je u svom očitovanju naveo da u potpunosti odbacuje razloge za pokretanje postupka te je istaknuo da se Ministarstvo uprave očitovalo na zahtjeve Povjerenstva te je u očitovanjima jasno navedeno da je dana 7. i 8. studenoga 2018.g. sudjelovao u svojstvu ministra uprave u izaslanstvu gospodina Andreja Plenkovića, predsjednika Vlade Republike Hrvatske u radnom posjetu Republici Finskoj te da je istom prilikom u sklopu stranačkih dužnosti sudjelovao na Kongresu Europske pučke stranke. Iz svega navedenog, kako iz ovog očitovanja, tako i iz prethodnih očitovanja Ministarstva uprave jasno proizlazi da se 7. i 8. studenoga 2018. radilo o službenom putovanju ministra uprave.

Dužnosnik još navodi da je iz svih dostavljenih podatka razvidno da je Povjerenstvo zaprimilo dostatne informacije iz kojih se jasno može zaključiti da nema nikakvih osnova za donošenje odluke o pokretanju postupka za odlučivanje o sukobu interesa, niti potrebe za traženjem bilo kakvih dodatnih podataka, samim time ni za pokretanje ovog postupka zbog moguće povrede načela djelovanja iz članka 5. ZSSI-a.

Člankom 3. stavkom 1. podstavcima 2. i 3. propisano je da su predsjednik, potpredsjednici i zastupnici u Hrvatskom saboru dužnosnici u smislu toga Zakona, podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) također dužnosnici u smislu istog Zakona, podstavkom 7. propisano je da je i predstojnik Ureda predsjednika Vlade Republike Hrvatske dužnosnik u smislu ZSSI-a, a podstavkom 27. da je glasnogovornik Vlade Republike Hrvatske dužnosnik u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnici u odnosu na koje se vodi predmetni postupak obnašaju ili su obnašali dužnosti kako slijedi.

 Andrej Plenković obnaša dužnost predsjednika Vlade Republike Hrvatske od 19. listopada 2016.g.

Gordan Jandroković obnašao je dužnost zastupnika u Hrvatskom saboru od 22. prosinca 2011.g. do 14. listopada 2016.g., potom je od 14. listopada 2016. do 5. svibnja 2017.g. obnašao dužnost potpredsjednika Hrvatskoga sabora, a od 5. svibnja 2017.g. do danas obnaša dužnost predsjednika Hrvatskoga sabora.

Željko Reiner je od 22. prosinca 2011.g. do 28. prosinca 2015.g. obnašao dužnost potpredsjednika Hrvatskoga sabora, zatim je od 28. prosinca 2015.g. do 14. listopada 2016.g. obnašao dužnost predsjednika Hrvatskoga sabora, a od 14. listopada 2016.g. ponovno obnaša dužnost potpredsjednika Hrvatskoga sabora.

Davor Božinović obnašao je dužnost zastupnika u Hrvatskom saboru od 22. prosinca 2011.g. do 28. prosinca 2015.g., zatim dužnost predstojnika Ureda predsjednika Vlade Republike Hrvatske od 27. listopada 2016.g. do 9. lipnja 2017.g., od 9. lipnja 2017.g. obnaša dužnost ministra unutarnjih poslova, a od 19. srpnja 2019.g. dužnost potpredsjednika Vlade Republike Hrvatske.

Tomislav Tolušić obnašao je od 22. siječnja 2016.g. do 19. listopada 2016.g. dužnost ministra regionalnog razvoja i fondova Europske unije, zatim od 19. listopada 2016.g. do 19. srpnja 2019.g. dužnost ministra poljoprivrede, od 25. svibnja 2018.g. do 19. srpnja 2019.g. dužnost potpredsjednika Vlade Republike Hrvatske, a od 27. srpnja 2019.g. obnaša dužnost zastupnika u Hrvatskom saboru.

Lovro Kuščević obnašao je dužnost ministra graditeljstva i prostornog uređenja od 22. siječnja 2016.g. do 9. lipnja 2017.g., zatim je obnašao dužnost ministra uprave od 9. lipnja 2017. do 9. srpnja 2019.g., a od 18. srpnja 2019.g. obnaša dužnost zastupnika u Hrvatskome saboru.

Nada Murganić obnašala je dužnost zastupnice u Hrvatskom saboru od 31. siječnja 2014.g. do 28. prosinca 2015.g. te od 22. siječnja 2016.g. do 14. listopada 2016.g., a dužnost ministrice za demografiju, obitelj, mlade i socijalnu politiku obnašala je od 19. listopada 2016.g. do 19. srpnja 2019.g.

Marko Milić od 2. kolovoza 2018.g. obnaša dužnost glasnogovornika Vlade Republike Hrvatske.

Slijedom navedenoga, Andrej Plenković, Davor Božinović, Gordan Jandroković, Željko Reiner, Tomislav Tolušić, Lovro Kuščević, Marko Milić i Nada Murganić su povodom obnašanja navedenih dužnosti, obvezni postupati sukladno odredbama ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 39. stavkom 5. ZSSI-a propisano je da Povjerenstvo ima pravo pribaviti činjenice i dokaze djelovanjem drugih tijela javne vlasti. Nadležna tijela u Republici Hrvatskoj, dužna su bez odgode, na njegov zahtjev, dostaviti zatražene obavijesti i dokaze.

Povjerenstvo obrazlaže da je iz informacija objavljenih u medijima steklo saznanja da je veći broj dužnosnika koji su ujedno članovi Hrvatske demokratske zajednice, i to Andrej Plenković, Gordan Jandroković, Željko Reiner, Davor Božinović, Tomislav Tolušić, Lovro Kuščević, Nada Murganić i Marko Milić, u studenom 2018.g. putovao zrakoplovom u vlasništvu Republike Hrvatske u Helsinki, Republika Finska, gdje su, između ostaloga, kao članovi Hrvatske demokratske zajednice (u daljnjem tekstu: HDZ), sudjelovali na kongresu Europske pučke stranke. U medijima se problematiziralo tko je pokrio troškove smještaja i dnevnica navedenim dužnosnicima te je li se u konkretnom slučaju radilo o putovanju službenog ili stranačkog karaktera. S obzirom da je iz objavljenih informacija proizlazila mogućnost postupanja protivno odredbama ZSSI-a, Povjerenstvo je u svrhu stjecanja saznanja i utvrđivanja činjenica koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Povjerenstvo je tako dopisom pod brojem: 711-I-1581-P-381/18-02-8 od 19. studenoga 2018.g. od Vlade Republike Hrvatske zatražilo dostavu očitovanja o sljedećim okolnostima: tko je odobrio, odnosno tko je donio odluku o korištenju zrakoplova u vlasništvu Republike Hrvatske za putovanje predsjednika Vlade Republike Hrvatske i drugih dužnosnika u Helsinki u studenom 2018.g., koja je bila svrha navedenog putovanja, uz točno navođenje datuma polaska i povratka, koji su sve dužnosnici i u kojem svojstvu činili delegaciju Republike Hrvatske na navedenom putovanju, uz dostavljanje popisa svih protokolarnih obveza (sastanaka i sl.) predsjednika i članova Vlade Republike Hrvatske te glasnogovornika Vlade i datume održavanja istih, jesu li nadležne institucije Republike Finske uputile predsjedniku ili drugim članovima Vlade Republike Hrvatske službeni poziv za posjet Republici Finskoj te ako jesu, koji je bio povod navedenom pozivu te tko je snosio troškove smještaja predsjednika i članova Vlade Republike Hrvatske te glasnogovornika Vlade na navedenom putovanju.

Istim dopisom Vlada Republike Hrvatske pozvana je da dostavi odluku ili drugi akt kojim je odobreno korištenje zrakoplova u vlasništvu Republike Hrvatske za predmetno putovanje u Helsinki, Republika Finska, službeni protokol predmetnog putovanja, poziv nadležnih institucija Republike Finske, kao i pisanu korespondenciju između Vlade Republike Hrvatske te državnih tijela Republike Finske (ukoliko ista postoji), putne naloge za predsjednika, članove i glasnogovornika Vlade Republike Hrvatske (ukoliko je Vlada izdala navedene putne naloge), presliku dijela knjige putnih naloga u kojem su evidentirani predmetni putni nalozi, preslike računa izdanih za pokrivanje troškova smještaja za sve osobe kojima je Vlada Republike Hrvatske podmirila navedene troškove te izvještaj sa službenog putovanja premijera, članova i glasnogovornika Vlade Republike Hrvatske.

Povjerenstvo je istoga dana uputilo dopis broj: 711-I-1585-P-381/18-06-8 Ministarstvu unutarnjih poslova, zatim dopis broj: 711-I-1584-P-381/18-05-8 Ministarstvu poljoprivrede, dopis broj: 711-I-1587-P-381/18-08-8 Ministarstvu uprave te dopis broj: 711-I-1588-P-381/18-09-8 Ministarstvu za demografiju, obitelj, mlade i socijalnu politiku.

U navedenim dopisima Povjerenstvo je za dužnosnike Davora Božinovića, Tomislava Tolušića, Lovru Kuščevića i Nadu Murganić, od nadležnih ministarstava zatražilo očitovanje o tome jesu li navedeni dužnosnici putovali u Helsinki, Republika Finska, u studenom 2018.g. u svojstvu ministra, koja je bila svrha navedenog putovanja, koje su bile protokolarne obveze (održani sastanci i sl.) dužnosnika na navedenom putovanju, jesu li nadležne institucije Republike Finske uputile svakom pojedinom ministarstvu, odnosno dužnosnicima kao ministrima, službeni poziv za posjet Republici Finskoj te ako jesu, koji je bio povod navedenom pozivu te tko je snosio troškove smještaja dužnosnika na navedenom putovanju.

Istim dopisom Povjerenstvo je pozvalo nadležna ministarstva da u privitku svog očitovanja dostave službeni protokol predmetnog putovanja, poziv nadležnih institucija Republike Finske, kao i pisanu korespondenciju s državnim tijelima Republike Finske, ukoliko ista postoji, putni nalog za svakog pojedinog dužnosnika, presliku dijela knjige putnih naloga u kojem je predmetni putni nalog evidentiran, preslike računa izdanih za pokrivanje troškova smještaja za svakog dužnosnika (ukoliko je iste podmirilo ministarstvo u kojem obnaša dužnost) te izvještaj sa službenog putovanja.

Povjerenstvo je istoga dana uputilo i dopis broj: 711-I-1583-P-381/18-04-8 Ministarstvu vanjskih i europskih poslova od kojeg je zatraženo očitovanje je li Ministarstvo vanjskih i europskih poslova bilo upoznato sa svrhom predmetnog putovanja u Helsinki te sadržajem i aktivnostima predsjednika i članova Vlade Republike Hrvatske te predsjednika i potpredsjednika Hrvatskog sabora na navedenom putovanju te pojašnjenje je li Veleposlanstvo Republike Hrvatske u Republici Finskoj bilo upoznato s navedenim posjetom predsjednika Vlade Republike Hrvatske i predsjednika Hrvatskoga sabora te ostalih državnih dužnosnika Republici Finskoj, kao i jesu li predstavnici Veleposlanstva sudjelovali na održanim bilateralnim sastancima. Ministarstvo je također pozvano da dostavi svu dokumentaciju kojom raspolaže (zapisnici, službene bilješke i sl.), a odnosi se na navedeni posjet delegacije Republike Hrvatske Republici Finskoj.

Istoga dana dopis broj: 711-I-1586-P-381/18-07-8 upućen je i Hrvatskom saboru od kojeg su zatraženi podaci i dokumentacija za dužnosnike Gordana Jandrokovića i Željka Reinera, i to: jesu li navedeni dužnosnici na putovanju u Helsinki u studenom 2018.g. sudjelovali u svojstvu predsjednika, odnosno potpredsjednika Hrvatskoga sabora, koja je bila svrha navedenog putovanja, koje su bile protokolarne obveze (održani sastanci i sl.) predsjednika i potpredsjednika Hrvatskog sabora te datum održavanja istih, jesu li nadležne institucije Republike Finske uputile predsjedniku te potpredsjedniku Hrvatskoga sabora službeni poziv za posjet Republici Finskoj te ako jesu, koji je bio povod navedenom pozivu te tko je snosio troškove smještaja predsjednika i potpredsjednika Hrvatskoga sabora na navedenom putovanju.

Istim dopisom Hrvatski sabor je pozvan da dostavi službeni protokol predmetnog putovanja, poziv nadležnih institucija Republike Finske, kao i pisanu korespondenciju s državnim tijelima Republike Finske (ukoliko ista postoji), putne naloge za dužnosnike Gordana Jandrokovića, predsjednika i Željka Reinera, potpredsjednika Hrvatskoga sabora, presliku dijela knjige putnih naloga u kojem su evidentirani predmetni putni nalozi, preslike računa izdanih za pokrivanje troškova smještaja za navedene dužnosnike, ukoliko je iste podmirio Hrvatski sabor te izvještaj sa službenog putovanja predsjednika i potpredsjednika Hrvatskoga sabora.

Povjerenstvo je nadalje od HDZ-a dopisom broj: 711-I-1582-P-381/18-03-8 od 19. studenoga 2018.g. zatražilo očitovanje o tome koji su sve članovi HDZ-a i u kojem svojstvu činili delegaciju Republike Hrvatske na predmetnom putovanju u Helsinki, Republika Finska, uz dostavljanje popisa stranačkih obaveza i datume održavanja istih, je li HDZ izdao putne naloge za dužnosnike koji su na navedeno putovanje eventualno upućeni u funkciji članova stranke te je li HDZ snosio troškove smještaja za svoje članove na predmetnom putovanju. Istim dopisom od HDZ-a je zatraženo da dostavi putne naloge za predmetno putovanje (ukoliko je HDZ izdao iste), presliku dijela knjige putnih naloga u kojem su evidentirani putni nalozi, preslike računa izdanih za pokrivanje troškova smještaja za sve osobe kojima je HDZ podmirio iste te podnesene izvještaje s navedenog službenog putovanja.

Dana 28. prosinca 2018.g. Vlada Republike Hrvatske, Ured predsjednika, dostavio je očitovanje KLASA: 022-03/18-07/164, URBROJ: 50302/27-18-2 u kojem se navodi da iz dopisa Povjerenstva nije poznato na temelju čega Povjerenstvo smatra da su traženi podaci dio predmeta iz njegove nadležnosti te da Povjerenstvo nije upoznato s procedurama i ovlastima Ureda predsjednika Vlade u vezi s korištenjem službenog zrakoplova u vlasništvu Republike Hrvatske.

U očitovanju se nadalje navodi da predsjednik Vlade Andrej Plenković tijekom svih vanjskopolitičkih i unutamjopolitičkih aktivnosti uvijek nastupa u svojstvu predsjednika Vlade. U tom je svojstvu boravio i u Helsinkiju, u Republici Finskoj, 7. i 8. studenoga 2018.g. Tijekom radnog posjeta Republici Finskoj predsjednik Vlade Andrej Plenković održao je sastanak s predsjednikom Vlade Republike Finske, Juhom Sipilom o bilateralnim odnosima i zajedničkim pripremama za predsjedanje Vijećem Europske unije. Ovaj posjet dogovoren je diplomatskim putem između hrvatske i finske strane. Osim toga, predsjednik Vlade Andrej Plenković i predsjednik finske Vlade Juha Sipila susreću se redovito, najmanje svaka dva mjeseca na formalnim i neformalnim sastancima Europskoga vijeća. Uz dobre osobne odnose obaju predsjednika Vlada, njihovi bilateralni sastanci od posebnog su značaja budući da su obje zemlje, uz Rumunjsku, dio Trija predsjedanja Vijećem Europske unije (siječanj 2019. - lipanj 2020.g.). Predsjednici Vlada međusobno usko surađuju u pripremi i provedbi pojedinačnih predsjedanja Vijećem Europske unije, kao i u pitanju digitalizacije javne uprave. U očitovanju se nadalje ističe da je navedeni radni posjet Republici Finskoj, kao i inače, najavljen na internetskoj stranici Vlade Republike Hrvatske dana 7. studenoga 2018.g. Nakon sastanka, predsjednik Vlade Andrej Plenković i predsjednik finske Vlade Juha Sipila održali su zajedničku konferenciju za medije, o čemu je također izviješteno na internetskoj stranici Vlade. Predsjednik Vlade Andrej Plenković održao je sastanak i s potpredsjednikom finske Vlade i ministrom financija, Petterijem Orpom.

Vlada Republike Hrvatske u svom očitovanju nadalje pojašnjava da je tijekom boravka u Republici Finskoj predsjednik Vlade Andrej Plenković sudjelovao na Kongresu Europske pučke stranke na koji je pozvan kao predsjednik Vlade i predsjednik HDZ, koji pripada političkoj obitelji Europske pučke stranke. Naime, u određenim političkim aktivnostima predsjednika Vlade, poput ovog posjeta, teško se može odvojiti njegova stranačka i politička uloga, budući da on i u određenim stranačkim aktivnostima, u svojstvu predsjednika Vlade, promiče državne interese. Kada bi se radilo o dvjema nespojivim funkcijama ta bi nespojivost bila nužno uređena ustavnim i zakonskim odredbama, kao što je primjerice slučaj kada govorimo u funkciji Predsjednika Republike Hrvatske, za koju je u članku 95. Ustava Republike Hrvatske propisano da, nakon izbora, podnosi ostavku na članstvo u političkoj stranci, o čemu obavještava Hrvatski sabor. Slijedom navedenog, predsjednik Vlade Andrej Plenković sudjelovao je i imao izlaganje 8. studenoga 2018.g., upravo u dijelu programa Kongresa Europske pučke stranke u kojem su svoja izlaganja imali i drugi predsjednici Vlada ili država, koji su također ujedno čelnici stranaka koje su dio Europske pučke stranke. U navedenom dijelu programa tako su sudjelovali: kancelarka Savezne Republike Njemačke, Angela Merkel, predsjednik Vlade Republike Bugarske, Bojko Borisov, predsjednik Vlade Mađarske, Viktor Orban, predsjednik Vlade Republike Austrije, Sebastian Kurz, predsjednik Vlade Republike Irske, Leo Varadkar i predsjednik Cipra, Nicos Anastasiades. Ktome, u tom dijelu programa, izlaganja su imali i predsjednici europskih institucija - predsjednik Europske komisije, Jean-Claude Juncker, predsjednik Europskog parlamenta, Antonio Tajani i predsjednik Europskog vijeća, Donald Tusk. Tijekom boravka u Helsinkiju, predsjednik Vlade održao je i bilateralne sastanke, između ostalog, s predsjednikom Vlade Mađarske, Viktorom Orbanom, predsjednikom Ukrajine, Petrom Porošenkom, i tadašnjim članom Predsjedništva Bosne i Hercegovine, Draganom Čovićem.

U očitovanju Vlade još se obrazlaže da je za putovanje u radni posjet Republici Finskoj korišten zrakoplov u vlasništvu Republike Hrvatske koji se, u skladu s člankom 2. Uredbe o Direkciji za korištenje službenih zrakoplova koristi za službene potrebe zračnog prijevoza Vlade Republike Hrvatske, Predsjednika Republike Hrvatske, Hrvatskoga sabora i drugih korisnika prema odobrenju predsjednika Vlade Republike Hrvatske. Operativno, korištenje službenog zrakoplova odobrava predstojnik Ureda predsjednika Vlade, u dogovoru s predsjednikom Vlade.

U očitovanju se nadalje ističe da je istovremeno u radnom posjetu Republici Finskoj sudjelovao i predsjednik Hrvatskog sabora, Gordan Jandroković, uz potpredsjednika Hrvatskog sabora, Željka Reinera, koji je održao sastanak s predsjednicom Parlamenta Republike Finske, Paulom Risikko.

Za navedeno putovanje korišten je zrakoplov u vlasništvu Republike Hrvatske polazeći od načela racionalnosti i ekonomičnosti, ali i učinkovitosti budući da je isti dan, 8. studenoga 2018.g. u 17.00 sati, po povratku s ovog radnog posjeta, predsjednik Vlade s članovima Vlade bio u mogućnosti održati sjednicu Užeg kabineta oko Nacrta prijedloga Državnog proračuna Republike Hrvatske za 2019.g. Uzimajući također u obzir da je ovo putovanje istovremeno uključivalo aktivnosti u svojstvu predsjednika Vlade, članova Vlade i glasnogovornika Vlade, kao i stranačke dužnosti, troškovi smještaja i dnevnica predsjednika Vlade i glasnogovornika Vlade nisu podmireni na teret Državnog proračuna.

Istoga dana Hrvatski sabor dostavio je očitovanje KLASA: 008-02/18-03/103, URBROJ: 6511-1-18-02 u kojem se navodi da je dužnosnik Gordan Jandroković otputovao u Helsinki kao predsjednik Hrvatskoga sabora, gdje se susreo s predsjednicom Parlamenta Republike Finske, Paulom Risikko dana 7. studenoga 2018. u 18 sati u zgradi Parlamenta Republike Finske. Na tom sastanku sudjelovao je i potpredsjednik Hrvatskoga sabora, akademik Željko Reiner te veleposlanik Republike Hrvatske u Republici Finskoj, gospodin Josip Buljević, kao i diplomatska djelatnica gospođa Ines Barkidžija. Sastanak s predsjednicom Risikko bio je radni, a razgovor je vođen o unapređenju bilateralne suradnje te skorom predsjedanju Trija Vijećem Europske unije. Datum i vrijeme sastanka dogovoreni su uobičajenim diplomatskim načinom, putem hrvatskog Veleposlanstva u Helsinkiju i finskog Veleposlanstva u Zagrebu. Sastanak je medijski najavljen i popraćen te je na mrežnim stranicama Hrvatskoga sabora istog datuma objavljeno i priopćenje o sastanku. Sastanak s predsjednicom Risikko nastavak je započetog dijaloga iz travnja 2018.g. kada je na marginama Konferencije predsjednika parlamenata Europske unije u Tallinu dogovoren nastavak daljnje komunikacije i susreta radi koordinacije aktivnosti naših parlamenata tijekom predsjedanja Vijećem. Budući da je predsjednik Vlade Republike Hrvatske imao u Helsinkiju već ranije dogovoren sastanak s predsjednikom Vlade Republike Finske, Juhom Sipilom, dužnosnik Gordan Jandroković pridružio mu se u službenom zrakoplovu na što kao predsjednik Hrvatskoga sabora ima pravo, u skladu s člankom 2. Uredbe o Direkciji za korištenje službenih zrakoplova. U očitovanju Hrvatskoga sabora ističe se da bi u slučaju da je posjet Republici Finskoj i sastanak s predsjednicom Risikko bio organiziran u okviru redovitog bilateralnog posjeta, njegova realizacija obuhvaćala niz aktivnosti poput protokolarne i sigurnosne izvidnice te bi uključivala pratnju zastupnika i nadležnih službenika Hrvatskoga sabora. U praksi, to bi značilo troškove avionskih karata, hotelskog smještaja i dnevnica za sve osobe koje su sastavni dio izaslanstva predsjednika Hrvatskoga sabora na putovanju. Da se tako postupilo, troškovi za Državni proračun iznosili bi minimalno 70.000 kuna. Ovako nije bilo troška za Državni proračun.

U očitovanju se nadalje navodi da je dužnosnik Gordan Jandroković u Helsinkiju 7. i 8. studenoga 2018.g. sudjelovao i na kongresu Europske pučke stranke. Dakle, putovanje je osim državnog imalo i stranački karakter te je stoga troškove hotelskog smještaja i dnevnica na temelju putnog naloga snosio HDZ. Što se tiče putnog naloga Hrvatskoga sabora za ovo putovanje, budući da je dužnosnik Gordan Jandroković imao putni nalog HDZ-a i da nije potraživao sredstva iz Državnog proračuna, nakon konzultacija s tajnikom Hrvatskoga sabora zaključeno je da je za ovo putovanje dovoljan putni nalog HDZ-a.

Povjerenstvu je 28. prosinca 2018.g. očitovanje dostavilo i Ministarstvo unutarnjih poslova KLASA: NK-208-01/18-01/95, URBROJ: 511-01-10-18-1. U očitovanju se navodi da je predmetno putovanje u Helsinki istovremeno uključivalo aktivnosti ministra Božinovića u svojstvu člana Vlade i člana izaslanstva predsjednika Vlade Republike Hrvatske, kao i stranačke dužnosti. Dužnosnik je u Finsku otputovao dana 6. studenoga 2018.g. komercijalnom zrakoplovnom linijom te je u Helsinkiju sudjelovao na Političkoj skupštini Europske pučke stranke koja se održavala u Parlamentu Republike Finske. Troškovi komercijalne zrakoplovne linije nisu išli na teret Državnog proračuna. Po povratku s putovanja ministar je bio dio izaslanstva Republike Hrvatske u zrakoplovu u vlasništvu Republike Hrvatske. Tijekom posjeta Republici Finskoj, dužnosnik Davor Božinović je u svojstvu ministra unutarnjih poslova i člana izaslanstva predsjednika Vlade sudjelovao na sastanku s predsjednikom Vlade Republike Finske, Juhom Sipilom te na bilateralnim sastancima s predsjednikom Vlade Mađarske, Viktorom Orbanom i predsjednikom Ukrajine, Petrom Porošenkom. Tijekom boravka u Republici Finskoj, dužnosnik Davor Božinović ujedno je sudjelovao na Kongresu europske pučke stranke. Uzimajući u obzir da je ovo putovanje uključivao aktivnosti u svojstvu člana Vlade i člana izaslanstva predsjednika Vlade te stranačke dužnosti, troškovi smještaja i dnevnica nisu podmireni na teret Državnog proračuna.

Ministarstvo poljoprivrede također je dostavilo očitovanje KLASA: 023-03/18-01/46, URBROJ: 525-01/1657-18-2 od 28. prosinca 2018.g. u kojem se navodi da je dužnosnik Tomislav Tolušić na predmetnom putovanju u Helsinki sudjelovao u sklopu radnog posjeta u izaslanstvu dužnosnika Andreja Plenkovića, predsjednika Vlade Republike Hrvatske, u svojstvu člana Vlade - potpredsjednika Vlade Republike Hrvatske. Svrha putovanja je bilo sudjelovanje u svojstvu člana Vlade na sastanku predsjednika Vlade Republike Hrvatske Andreja Plenkovića i predsjednika Vlade Republike Finske Juhe Sipila, a u sklopu stranačkih dužnosti, sudjelovanje na Kongresu Europske pučke stranke. Troškovi smještaja i dnevnica nisu pokriveni iz sredstava Državnog proračuna, s obzirom da je uz aktivnosti dužnosnika Tomislava Tolušića, kao potpredsjednika Vlade Republike Hrvatske, predmetno putovanje uključivalo i stranačke dužnosti.

U očitovanju Ministarstva uprave KLASA: 011-02/18-01/297, URBROJ: 515-01/4-18-2 od 31. prosinca 2018.g. navodi se da je Lovro Kuščević dana 7. i 8. studenoga 2018.g. u Helsinki putovao u svojstvu ministra uprave, u izaslanstvu predsjednika Vlade Republike Hrvatske Andreja Plenkovića, kao podrška za temu digitalizacije u javnoj upravi te radi pripreme za suradnju na novom projektu Ministarstva uprave „Sustav upravljanja ljudskim potencijalima“. Tijekom boravka u Helsinkiju, ministar Kuščević se, u pratnji predsjednika Vlade Republike Hrvatske g. Plenkovića, kao i samostalno, susreo s nekoliko ministara država članica Europske unije, uključujući i Republike Finske te zastupnika u Europskom parlamentu. Također, ministar je s predsjednikom Vlade Republike Hrvatske sudjelovao na sastanku s tadašnjim članom predsjedništva Bosne i Hercegovine, Draganom Čovićem. U okviru ovoga putovanja, ministar Kuščević je sudjelovao i na Kongresu Europske pučke stranke. Imajući u vidu da je predmetno putovanje istovremeno uključivalo aktivnosti ministra Kuščevića kao člana Vlade Republike Hrvatske, ali i stranačke dužnosti, troškovi njegova smještaja nisu pokriveni iz Državnog proračuna, odnosno Ministarstvo uprave nije snosilo iste. U vezi s navedenim, ministar Kuščević nije zahtijevao dnevnice, kao niti pokriće drugih troškova ovog putovanja.

U očitovanju Ministarstva za demografiju, obitelj, mlade i socijalnu politiku KLASA: 022-06/18-02/51, URBROJ: 378-18-2 od 28. prosinca 2018.g. navodi se da je dužnosnica Nada Murganić od 7. do 9. studenoga 2018.g. putovala u Helsinki, Republika Finska, u svojstvu ministrice za demografiju, obitelj, mlade i socijalnu politiku. Temeljem poziva koji su uputili finski ministar za socijalnu politiku i zdravlje i ministar za rad, ministrica Nada Murganić je, uz ministra rada i mirovinskoga sustava, Marka Pavića, sudjelovala na sastanku ministara iz Rumunjske, Finske i Hrvatske koji čine Trio predsjedanja Vijećem Europske unije. Na sastanku, koji je bio Četvrti pripremni sastanak navedenog trija, razmatrani su zajednički dugoročni ciljevi Europske unije i prioriteti EPSCO trija predsjedanja. EPSCO trio okuplja ministre rada, zapošljavanja i socijalne politike iz Rumunjske, Finske i Hrvatske koji će predsjedati Vijećem Europske unije od siječnja 2019.g. do kraja lipnja 2020.g. U okviru ovoga putovanja, ministrica Nada Murganić je sudjelovala i na Kongresu Europske pučke stranke. Troškove puta redovnom zrakoplovnom linijom u dolasku i povratku ministrice Nade Murganić snosilo je Ministarstvo za demografiju, obitelj, mlade i socijalnu politiku. Trošak smještaja za jedno noćenje snosio je organizator sastanka, a uzimajući u obzir da je ovo putovanje istovremeno uključivalo aktivnosti u svojstvu člana Vlade i stranačke dužnosti, trošak drugog noćenja i dnevnica nisu pokriveni iz sredstava Državnog proračuna.

Ministarstvo vanjskih i europskih poslova dostavilo je očitovanje KLASA: 011-02/18-01/743, URBROJ: 521-K-01-8-2 od 28. prosinca 2018.g. u kojem se navodi da je Ministarstvo bilo upoznato s aktivnostima predsjednika Vlade i članova Vlade Republike Hrvatske te predsjednika i potpredsjednika Hrvatskoga sabora tijekom službenog posjeta delegacije Republike Hrvatske Republici Finskoj. Za potrebe njihovog boravka u Finskoj Ministarstvo vanjskih i europskih poslova je izradilo pripremne materijale (podsjetnici o bilateralnim odnosima, informacije o državama, teme za razgovor) za potrebe bilateralnih sastanaka predsjednika Vlade Republike Hrvatske Andreja Plenkovića s predsjednikom Vlade Republike Finske Sipilom, predsjednikom Vlade Mađarske Orbanom, predsjednikom Ukrajine Porošenkom te tadašnjim članom predsjedništva Bosne i Hercegovine, Čovićem. Isto tako, Ministarstvo je pripremalo materijale za bilateralni sastanak predsjednika Hrvatskoga sabora, Gordana Jandrokovića s predsjednicom Parlamenta Republike Finske, gđom Rissiko. U očitovanju Ministarstva vanjskih i europskih poslova dostavljena je i poveznica na priopćenje Ureda predsjednika Vlade Republike Finske o službenom sastanku s predsjednikom Vlade Republike Hrvatske te poveznica na službene Twitter profile Parlamenta Republike Finske i predsjednice Parlamenta o sastanku gđe Rissiko i dužnosnika Gordana Jandrokovića.

HDZ je također dostavio očitovanje od 28. prosinca 2018.g. u kojem se navodi da se 7. i 8. studenoga 2018.g. u Helsinkiju održavao Kongres Europske pučke stranke na kojem je sudjelovalo 23 člana HDZ-a. Paralelno sa sudjelovanjem na navedenom Kongresu, predsjednik Vlade Republike Hrvatske Andrej Plenković i predsjednik Hrvatskoga sabora Gordan Jandroković bili su u radnom posjetu Republici Finskoj, tijekom kojeg su zajedno s izaslanstvom održali bilateralne sastanke s finskim dužnosnicima. Predsjednik Vlade Republike Hrvatske se susreo s predsjednikom Vlade Republike Finske i ministrom financija, a predsjednik Hrvatskoga sabora je održao sastanak s predsjednicom Parlamenta Republike Finske. Uz to, predsjednik Vlade Andrej Plenković je s izaslanstvom održao i druge bilateralne sastanke, između ostalih, s predsjednikom Vlade Mađarske Viktorom Orbanom, predsjednikom Ukrajine Petrom Porošenkom, tadašnjim članom Predsjedništva Bosne i Hercegovine Draganom Čovićem, kao i drugim predsjednicima stranaka koje su dio EPP-a. Troškovi za predstavnike HDZ-a koji su sudjelovali na Kongresu EPP-a iznosili su 34.009,93 kn za smještaj, 40.717,00 kn za putovanje komercijalnim letovima i 10.664,08 kn za dnevnice, odnosno ukupno 85.391,01 kn te su podmireni iz sredstava stranke temeljem izdanih putnih naloga.

Niti jedno od navedenih državnih tijela, kao niti HDZ u privitku svog očitovanja nije dostavilo niti jedan zatraženi dokument.

Povjerenstvo je stoga dopisom broj: 711-I-25-P-381-18/19-28-8 od 3. siječnja 2019.g. od Vlade Republike Hrvatske, Ureda predsjednika Vlade, zatražilo dostavu odluke ili drugog akta kojim je predstojnik Ureda predsjednika Vlade Republike Hrvatske odobrio korištenje službenog zrakoplova za predmetno putovanje u Helsinki, kao i popis svih dužnosnika koji su tom prilikom putovali službenim zrakoplovom.

Ured predsjednika Vlade Republike Hrvatske, dostavio je očitovanje KLASA: 022-03/18-07/164, URBROJ: 50302/27-19-5 od 24. siječnja 2019.g. u kojem se navodi da su Povjerenstvu već dostavljeni svi relevantni podaci u vezi s posjetom predsjednika Vlade Andreja Plenkovića s izaslanstvom, Republici Finskoj. U očitovanju se još navodi da je za radni posjet korišten službeni zrakoplov u vlasništvu Republike Hrvatske u skladu s Uredbom o Direkciji za korištenje službenih zrakoplova.

Nastavno na navedeno, Povjerenstvo je ponovno dana 4. veljače 2019.g. uputilo dopis broj: 711-I-209-P-381-18/19-31-8 Vladi Republike Hrvatske, na ruke dužnosniku Andreju Plenkoviću kao predsjedniku Vlade, u kojem se ističe da je Povjerenstvo dopisom broj: 711-I-25-P-381-18/19-28-8 od 3. siječnja 2019.g. pozvalo Ured predsjednika Vlade Republike Hrvatske da dostavi odluku ili drugi akt kojim je predstojnik Ureda predsjednika Vlade Republike Hrvatske odobrio korištenje službenog zrakoplova za predmetno putovanje u skladu s člankom 2. stavkom 4. Uredbe o korištenju službenih zrakoplova, kao i popis svih dužnosnika koji su tom prilikom putovali službenim zrakoplovom u Helsinki, Republika Finska. Ured predsjednika Vlade Republike Hrvatske gore navedenim dopisom od 24. siječnja 2019.g. nije dostavio tražene podatke, a isti nisu dostavljeni niti ranijim dopisom od 28. prosinca 2018.g. S obzirom da je člankom 18. Zakona o Vladi Republike Hrvatske („Narodne novine“ broj 150/11., 119/14., 93/16. i 116/18.) propisano da se u Vladi ustrojava Ured predsjednika Vlade koji obavlja stručne i administrativne poslove za potrebe predsjednika Vlade po njegovom nalogu te da radom Ureda predsjednika Vlade upravlja predstojnik Ureda koji za svoj rad odgovara predsjedniku Vlade, Povjerenstvo je pozvalo dužnosnika Andreja Plenkovića da kao predsjednik Vlade Republike Hrvatske, a sukladno ovlastima propisanim Zakonom o Vladi, naloži predstojniku Ureda predsjednika Vlade da dostavi Povjerenstvu traženu dokumentaciju, i to: odluku ili drugi akt kojim je predstojnik Ureda predsjednika Vlade Republike Hrvatske odobrio korištenje službenog zrakoplova za putovanje predsjednika Vlade Republike Hrvatske s izaslanstvom u Helsinki, Republika Finska, 7. i 8. studenoga 2018.g., popis dužnosnika koji su činili izaslanstvo predsjednika Vlade Republike Hrvatske tijekom predmetnog radnog posjeta Republici Finskoj te popis svih dužnosnika koji su tom prilikom putovali službenim zrakoplovom u Helsinki, Republika Finska.

Ured predsjednika Vlade Republike Hrvatske dostavio je očitovanje KLASA: 022-03/18-07/164, URBROJ: 50302/27-19-7 od 27. veljače 2019.g. u kojem se navodi da iz upita Povjerenstva nije razvidno temeljem čega Povjerenstvo smatra da su traženi podaci dio predmeta iz nadležnosti Povjerenstva te da su u očitovanju Ureda predsjednika Vlade jasno objašnjene ovlasti predsjednika Vlade u odnosu na vanjskopolitičke aktivnosti te korištenje službenog zrakoplova u vlasništvu Republike Hrvatske, a temeljem kojih je organiziran radni posjet predsjednika Vlade s izaslanstvom Republici Finskoj u studenom 2018.g.

Uz navedeno očitovanje nije dostavljena nikakva dokumentacija u privitku.

Povjerenstvo je potom uputilo Vladi Republike Hrvatske, na ruke dužnosniku Andreju Plenkoviću dopis broj: 711-I-524-P-381-18/19-45-8 od 6. ožujka 2019.g. u kojem se citira članak 39. stavak 5. ZSSI-a kojim je propisano da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj, dužna bez odgode, na njegov zahtjev, dostaviti zatražene obavijesti i dokaze. Slijedom navedenoga, Ured predsjednika Vlade Republike Hrvatske, kao nadležno tijelo javne vlasti dužan je bez odgode, na zahtjev Povjerenstva, dostaviti zatražene obavijesti i dokaze. Istim dopisom Povjerenstvo je ponovilo svoje traženje iz dopisa broj: 711-I-209-P-381-18/19-31-8 od 4. veljače 2019.g.

Uvidom u dostavnicu utvrđeno je da je navedeni dopis Ured predsjednika Vlade Republike Hrvatske zaprimio 8. ožujka 2019.g.

S obzirom da Povjerenstvo nije zaprimilo traženu dokumentaciju uputilo je Vladi Republike Hrvatske, na ruke dužnosniku Andreju Plenkoviću, požurnicu broj: 711-I-1154-P-381-18/19-61-8 od 7. lipnja 2019.g. koja je u Uredu predsjednika Vlade zaprimljena 12. lipnja 2019.g. te na koju se Vlada, odnosno Ured predsjednika Vlade također nije očitovao.

Nadalje, a s obzirom da iz dostavljenih očitovanja Vlade Republike Hrvatske, pojedinih ministarstava i HDZ-a nije bilo moguće utvrditi tko je dužnosnicima koji su putovali u Helsinki izdao putne naloge, izuzev dužnosnika Gordana Jandrokovića za kojeg se u dopisu Hrvatskoga sabora navodi da mu je putni nalog izdao HDZ, Povjerenstvo je uputilo dodatne dopise nadležnim ministarstvima, HDZ-u i Uredu za opće poslove Hrvatskoga sabora i Vlade Republike Hrvatske.

Povjerenstvo je tako 3. siječnja 2019.g. uputilo HDZ-u dopis broj: 711-I-24-P-381-18/19-27-8 u kojem je pozvalo HDZ da navede svoje članove koji obnašaju dužnosti u Hrvatskom saboru, Vladi Republike Hrvatske, odnosno pojedinom ministarstvu i u Uredu predsjednika Vlade Republike Hrvatske, a koji su u studenom 2018.g. sudjelovali na Kongresu Europske pučke stranke u Helsinkiju. Također, HDZ je pozvan da specificira koje je točno troškove HDZ pokrio svakom pojedinom od navedenih dužnosnika (troškovi puta, smještaja, dnevnice). Nadalje, od HDZ-a je zatraženo da navede je li nekom od dužnosnika koji obnašaju dužnosti u Hrvatskom saboru, Vladi Republike Hrvatske (odnosno ministarstvima) i u Uredu predsjednika Vlade Republike Hrvatske izdao putne naloge te da u privitku dopisa dostavi preslike putnih naloga za navedene dužnosnike koje je izdao HDZ te dokumentaciju kojom se potvrđuje koji su troškovi istih dužnosnika podmireni od strane HDZ-a.

Na tako postavljeni upit HDZ je dostavio očitovanje od 29. siječnja 2019.g. u kojem se navodi da u skladu s člankom 39. stavkom 5. ZSSI-a Povjerenstvo ima pravo pribaviti činjenice i dokaze djelovanjem drugih tijela javne vlasti. Iako HDZ nije tijelo javne vlasti, u svom dopisu od 28. prosinca 2018.g. dostavilo je sve relevantne podatke u vezi s putovanjem članova HDZ-a u Helsinki. Iz njih jasno proizlazi da je stranka iz vlastitih sredstava podmirila troškove smještaja, putovanja komercijalnim letovima i dnevnica predstavnika HDZ-a koji su sudjelovali na Kongresu EPP-a.

Povjerenstvo je dodatno dana 5. veljače 2019.g. uputilo HDZ-u dopis broj: 711-I-258-P-381-18/19-35-8 u kojem se navodi da iako sukladno odredbi članka 39. stavka 5. ZSSI-a, HDZ nije obvezan Povjerenstvu dostaviti tražene podatke i dokumentaciju, Povjerenstvo smatra da bi bilo uputno da, radi razjašnjavanja svih spornih okolnosti, a upravo u cilju zaštite integriteta i vjerodostojnosti članova HDZ-a koji su sudjelovali na Kongresu Europske pučke stranke u Helsinkiju 7. i 8. studenoga 2018.g., a obnašaju visoke dužnosti u Vladi Republike Hrvatske, Hrvatskom saboru i pojedinim ministarstvima, dostavi Povjerenstvu tražene podatke.

Slijedom navedenoga, Povjerenstvo je zatražilo od HDZ-a da potvrdi jesu li dužnosnici Andrej Plenković, predsjednik Vlade Republike Hrvatske, Gordan Jandroković, predsjednik Hrvatskoga sabora, Željko Reiner, potpredsjednik Hrvatskoga sabora, Tomislav Tolušić, tadašnji potpredsjednik Vlade Republike Hrvatske i ministar poljoprivrede, Davor Božinović, ministar unutarnjih poslova, Lovro Kuščević, tadašnji ministar uprave, Nada Murganić, tadašnja ministrica za demografiju, obitelj, mlade i socijalnu politiku te Marko Milić, glasnogovornik Vlade Republike Hrvatske, kao članovi HDZ-a sudjelovali na Kongresu Europske pučke stranke u Helsinkiju te je li im HDZ podmirio troškove navedenog putovanja i koje.

Nadalje, s obzirom da iz očitovanja nadležnih državnih tijela u kojima navedeni dužnosnici obnašaju dužnost proizlazi kako ista nisu dužnosnicima izdala putne naloge za predmetno putovanje u Helsinki, od HDZ-a je zatraženo da navede je li istima izdao putne naloge te da preslike putnih naloga dostavi u privitku svog očitovanja. Uvidom u dostavnicu utvrđeno je da je HDZ navedeni dopis zaprimio 7. veljače 2019.g., no na isti se nije očitovao.

Povjerenstvo je istoga dana, odnosno 5. veljače 2019.g., uputilo dopis broj: 711-I-260-P-381-18/19-37-8 Ministarstvu unutarnjih poslova, zatim dopis broj 711-I-261-P-381-18/19-38-8 Ministarstvu poljoprivrede, dopis broj: 711-I-262-P-381-18/19-39-8 Ministarstvu uprave te dopis broj: 711-I-259-P-381-18/19-36-8 Ministarstvu za demografiju, obitelj, mlade i socijalnu politiku. U svim navedenim dopisima ukazuje se na članak 13. Zakona o obvezama i pravima državnih dužnosnika kojim je propisano da su naknade materijalnih troškova na koje dužnosnici imaju pravo: naknada za odvojeni život, naknada troškova za službeno putovanje i naknada troškova prehrane. Na navedene naknade primjenjuju se propisi koji se odnose na te naknade za ostale korisnike državnog proračuna. S obzirom da je za državne službenike, kao ostale korisnike državnog proračuna uz državne dužnosnike, člankom 49. stavkom 7. Kolektivnog ugovora za državne službenike i namještenike određeno da se službeniku i namješteniku mora izdati nalog za službeno putovanje najmanje 24 sata prije putovanja u kojem mora biti naznačeno odobreno prijevozno sredstvo, proizlazi da se navedena odredba odnosi i na državne dužnosnike. Slijedom navedenoga, sva navedena ministarstva pozvana su da dodatno pojasne jesu li dužnosnici Davor Božinović, Tomislav Tolušić, Lovro Kuščević i Nada Murganić za predmetno putovanje u Helsinki imali putne naloge izdane od strane ministarstva u kojem obnašaju dužnost te ako nisu, zatraženo je obrazloženje iz kojeg razloga istima nije izdan putni nalog, s obzirom da iz očitovanja navedenih ministarstava proizlazi da su navedeni ministri putovali kao državni dužnosnici, odnosno u svojstvu člana Vlade Republike Hrvatske. Također, zatraženo je pojašnjenje kakva je uobičajena praksa u pogledu izdavanja putnih naloga za službena putovanja navedenih dužnosnika.

Na tako postavljeni upit Ministarstvo poljoprivrede dostavilo je očitovanje KLASA: 023-03/18-01/46, URBROJ: 525-01/1583-19-5 od 28. veljače 2019.g. u kojem se navodi da je dužnosnik Tomislav Tolušić putovao u Republiku Finsku u svojstvu državnog dužnosnika te mu je Ministarstvo poljoprivrede za navedeno putovanje izdalo putni nalog.

Ministarstvo unutarnjih poslova dostavilo je očitovanje KLASA: NK-208-01/18-01/95, URBROJ: 511-01-10-19-2 od 28. veljače 2019.g. u kojem se također navodi da je dužnosnik Davor Božinović u Helsinki, Republika Finska putovao u svojstvu državnog dužnosnika te mu je Ministarstvo unutarnjih poslova izdalo putni nalog.

Ministarstvo za demografiju, obitelj, mlade i socijalnu politiku dostavilo je očitovanje KLASA: 022-06/18-02/51, URBROJ: 519-01/1-19-4 od 4. ožujka 2019.g. u kojem se navodi da je dužnosnica Nada Murganić putovala u Republiku Finsku, 7. do 9. studenoga u svojstvu ministrice za demografiju, obitelj, mlade i socijalnu politiku te joj je za navedeno putovanje izdan putni nalog.

Ministarstvo uprave dostavilo je očitovanje KLASA: 011-02/18-01/297, URBROJ: 515-01/4-19-5 od 28. veljače 2019.g. u kojem se navodi da je za predmetno putovanje Ministarstvo uprave izdalo putni nalog s obzirom da je ministar Kuščević u Republiku Finsku putovao u svojstvu državnog dužnosnika.

Nastavno na takva očitovanja Povjerenstvo je 18. ožujka 2019.g. svim navedenim ministarstvima uputilo dopise u kojima traži dostavu putnih naloga sa svim prilozima istih i to: Ministarstvu unutarnjih poslova dopis broj: 711-I-591-P-381-18/19-48-8, zatim Ministarstvu poljoprivrede dopis broj: 711-I-590-P-381-18/19-47-8, Ministarstvu uprave dopis broj: 711-I-593-P-381-18/19-50-8 te Ministarstvu za demografiju, obitelj, mlade i socijalnu politiku dopis broj: 711-I-592-P-381-18/19-49-8.

Uvidom u dostavnice utvrđeno je da su sva navedena ministarstva dopise Povjerenstva zaprimila dana 20. ožujka 2019.g.

S obzirom da niti jedno od navedenih ministarstava nije dostavilo Povjerenstvu traženi putni nalog, Povjerenstvo je istima dana 6. svibnja 2019.g. uputilo požurnice koje su u ministarstvima zaprimljene 10. svibnja 2019.g. Kako niti jedno ministarstvo nije reagiralo na požurnice, Povjerenstvo je dana 7. lipnja 2019.g. uputilo dopise izravno na ruke ministru Davoru Božinoviću (dopis broj: 711-I-1147-P-381-18/19-57-8), ministru Tomislavu Tolušiću (dopis broj: 711-I-1150-P-381-18/19-60-8), ministru Lovri Kuščeviću (dopis broj: 711-I-1148-P-381-18/19-58-8) i ministrici Nadi Murganić (dopis broj: 711-I-1149-P-381-18/19-59-8). U navedenim dopisima Povjerenstvo se pozvalo na članak 39. stavak 1. točku 3. Zakona o sustavu državne uprave („Narodne novine“ broj 150/11., 12/13., 93/16. i 104/16.) kojim je propisano da ministar predstavlja ministarstvo i upravlja njegovim radom, a osobito brine o zakonitom i pravodobnom izvršavanju zakona i drugih propisa te u pitanjima od zajedničkog interesa osigurava suradnju ministarstva s državnim tijelima, jedinicama lokalne i područne (regionalne) samouprave, pravnim osobama koje imaju javne ovlasti te drugim pravnim osobama. Navedeni dužnosnici su stoga pozvani da kao ministri, a sukladno ovlastima propisanim Zakonom o sustavu državne uprave, osiguraju dostavu tražene dokumentacije.

Uvdom u dostavnice utvrđeno je da su navedeni dopisi u svim ministarstvima zaprimljeni 12. lipnja 2019.g., međutim niti jedno ministarstvo nije dostavilo traženi putni nalog s prilozima istog.

Povjerenstvo je također 5. veljače 2019.g. uputilo dopis broj: 711-I-257-P-381-18/19-34-8 Uredu za opće poslove Hrvatskoga sabora i Vlade Republike Hrvatske u kojem je navedeni Ured pozvan da se očitujete ima li u svojim službenim evidencijama putne naloge za putovanje u Helsinki, Republika Finska, 7. i 8. studenoga 2018.g. za dužnosnika Andreja Plenkovića, predsjednika Vlade Republike Hrvatske, Gordana Jandrokovića, predsjednika Hrvatskog sabora, Željka Reinera, potpredsjednika Hrvatskog sabora i Marka Milića, glasnogovornika Vlade Republike Hrvatske te ukoliko raspolaže predmetnim putnim nalozima, da dostavi iste.

Ured za opće poslove Hrvatskoga sabora i Vlade Republike Hrvatske dostavio je očitovanje KLASA: 121-02/19-02/01, URBROJ: 50403-01-19-02 od 28. veljače 2019.g. u kojem se navodi da navedeni Ured u svojim službenim evidencijama ima putne naloge za putovanje u Helsinki, Republika Finska, 7. i 8. studenoga 2018.g. za dužnosnike: Andreja Plenkovića, predsjednika Vlade Republike Hrvatske i Marka Milića, glasnogovornika Vlade. Putni nalozi za dužnosnike: Gordana Jandrokovića, predsjednika Hrvatskoga sabora i Željka Reinera, potpredsjednika Hrvatskoga sabora ne nalaze se u službenim evidencijama Ureda za opće poslove Hrvatskoga sabora i Vlade Republike Hrvatske budući da je u konzultacijama sa stručnim službama i tajnikom Hrvatskoga sabora, a slijedom činjenice da nisu potraživana sredstva iz Državnog proračuna, zaključeno da nije potrebno tražiti izdavanje putnog naloga. Uzimajući u obzir da je ovo putovanje uključivalo istovremeno aktivnosti u svojstvu predsjednika Vlade, predsjednika i potpredsjednika Hrvatskoga sabora te glasnogovornika Vlade Republike Hrvatske, kao i stranačke dužnosti, troškovi smještaja i dnevnice navedenih dužnosnika nisu podmireni na teret Državnog proračuna, već iz sredstava stranke. Uz navedeno očitovanje nisu dostavljeni traženi putni nalozi.

Nastavno na navedeno očitovanje, Povjerenstvo je od uputilo dopis broj: 711-I-737-P-381-18/19-51-8 od 1. travnja 2019.g. Uredu za opće poslove Hrvatskoga sabora i Vlade Republike Hrvatske u kojem se traži pojašnjenje iz kojih razloga je došlo do različitog tumačenja vezano za potrebu izdavanja putnih naloga u istovjetnoj situaciji, odnosno zašto su dužnosnicima Andreju Plenkoviću i Marku Miliću izdani putni nalozi, a dužnosnicima Gordanu Jandrokoviću i Željku Reineru nisu, uzevši u obzir da niti jednom od navedenih dužnosnika troškovi predmetnog putovanja nisu podmireni iz sredstava Državnog proračuna.

Nadalje, s obzirom da iz ranijeg očitovanja Ureda za opće poslove Hrvatskoga sabora i Vlade Republike Hrvatske od 28. veljače 2019.g., kao i iz očitovanja Ureda predsjednika Hrvatskog sabora od 28. prosinca 2018.g. proizlazi da su dužnosnici Gordan Jandroković i Željko Reiner otputovali u Helsinki u svojstvu predsjednika, odnosno potpredsjednika Hrvatskoga sabora, Povjerenstvo je zatražilo pojašnjenje je li uobičajena praksa da se u takvim situacijama dužnosnicima ne izdaju putni nalozi, neovisno o načinu snošenja troškova, a s obzirom da putni nalog nije samo dokument na temelju kojeg se isplaćuju nastali troškovi, već se istim prvenstveno odobrava određenoj osobi odlazak na službeno putovanje.

Istim dopisom Ured za opće poslove Hrvatskoga sabora i Vlade Republike Hrvatske ponovno je pozvan da u privitku dopisa dostavi putne naloge kojima raspolaže.

S obzirom da Ured za opće poslove Hrvatskoga sabora i Vlade Republike Hrvatske nije dostavio traženo očitovanje, Povjerenstvo je dana 6. svibnja 2019.g. istom uputilo požurnicu broj: 711-I-948-P-381-18/19-52-8 koja je u navedenom Uredu zaprimljena 10. svibnja 2019.g., međutim Ured za opće poslove Hrvatskoga sabora i Vlade Republike Hrvatske do dana donošenja ove odluke nije se očitovao.

Povjerenstvo je također, nastavno na očitovanje Ministarstva vanjskih i europskih poslova od 28. prosinca 2018.g. u kojem se navode isključivo aktivnosti predsjednika Vlade Republike Hrvatske te predsjednika Hrvatskoga sabora na putovanju u Helsinki, dopisom broj: 711-I-29-P-381-18/19-29-8 od 4. siječnja 2019.g. dodatno zatražilo očitovanje je li navedeno Ministarstvo bilo upoznato i s aktivnostima ostalih članova delegacije Republike Hrvatske na navedenom putovanju te da specificira sve službene aktivnosti ostalih članova delegacije (održani sastanci i sl.) o kojima ima saznanja.

Ministarstvo vanjskih i europskih poslova dostavilo je dodatno očitovanje KLASA:011-02/18-01/743, URBROJ: 521-K-01-19-4 od 23. siječnja 2019.g. u kojem se navodi da je Ministarstvo sve relevantne podatke vezane za putovanje delegacije Republike Hrvatske u Helsinki, Republika Finska, 7. i 8. studenoga 2018.g. dostavilo u svom dopisu od 28. prosinca 2018.g. U očitovanju se nadalje navodi da je uobičajena praksa Ministarstva vanjskih i europskih poslova da pripremne materijale (podsjetnici o bilateralnim sastancima, informacije o državama, teme za razgovor) na svojim bilateralnim sastancima koriste svi ministri.

Imajući u vidu obvezu tijela javne vlasti, koja raspolažu dokumentacijom potrebnom Povjerenstvu radi utvrđivanja relevantnih činjenica u postupcima iz svoje nadležnosti, da bez odgode dostave Povjerenstvu zatražene podatke i dokumentaciju, Povjerenstvo smatra da načela obnašanja dužnosti propisana člankom 5. ZSSI-a, i to načela savjesnog, odgovornog i transparentnog obnašanja dužnosti, obuhvaćaju i odgovornost dužnosnika na čelu tih tijela da usmjeravaju i nadziru njihov rad na način da osiguraju ispunjavanje zakonom propisane obveze o dostavi tražene dokumentacije, posebice što samim odredbama ZSSI-a nisu propisane nikakve mjere prisile prema tijelima koja ne postupaju sukladno navedenoj obvezi.

Konkretno, za predsjednika Vlade Republike Hrvatske ova obveza vezana je uz njegovu nadležnost izričito propisanu člankom 18. Zakona o Vladi Republike Hrvatske („Narodne novine“ broj 150/11., 119/14., 93/16. i 116/18.) kojim je određeno da se u Vladi ustrojava Ured predsjednika Vlade koji obavlja stručne i administrativne poslove za potrebe predsjednika Vlade po njegovom nalogu te da radom Ureda predsjednika Vlade upravlja predstojnik Ureda koji za svoj rad odgovara predsjedniku Vlade.

Ista obveza za ministre proizlazi iz članka 39. stavka 1. točke 3. Zakona o sustavu državne uprave koji je bio na snazi do 18. srpnja 2019.g. („Narodne novine“, broj 150/11., 12/13., 93/16. i 104/16.), a kojim je bilo propisano je da ministar predstavlja ministarstvo i upravlja njegovim radom, a osobito brine o zakonitom i pravodobnom izvršavanju zakona i drugih propisa te u pitanjima od zajedničkog interesa osigurava suradnju ministarstva s državnim tijelima, jedinicama lokalne i područne (regionalne) samouprave, pravnim osobama koje imaju javne ovlasti te drugim pravnim osobama

Povjerenstvo ističe da do odnošenja ove odluke nije zaprimilo traženu dokumentaciju od Ureda predsjednika Vlade Republike Hrvatske, Ureda za opće poslove Hrvatskog sabora i Vlade Republike Hrvatske niti od Ministarstva unutarnjih poslova, Ministarstva poljoprivrede, Ministarstva uprave te Ministarstva za demografiju, obitelj, mlade i socijalnu politiku, te da dužnosnici Andrej Plenković, Davor Božinović, Tomislav Tolušić, Lovro Kuščević i Nada Murganić nisu postupili po pozivima Povjerenstva koji su im upućeni izravno na ruke i osigurali dostavu tražene dokumentacije. Povjerenstvo pritom obrazlaže da je dostava tražene dokumentacije bila nužna za utvrđivanje relevantnih činjenica u navedenom predmetu.

Tako Ured predsjednika Vlade Republike Hrvatske nije dostavio odluku kojom se odobrava korištenje zrakoplova u vlasništvu Republike Hrvatske za predmetno putovanje u Helsinki, popis dužnosnika koji su činili izaslanstvo predsjednika Vlade Republike Hrvatske tijekom predmetnog radnog posjeta Republici Finskoj te popis svih dužnosnika koji su tom prilikom putovali službenim zrakoplovom u Helsinki, kao ni službeni protokol navedenog putovanja, pozive nadležnih institucija Republike Finske te izvještaj sa službenog putovanja za predsjednika i glasnogovornika Vlade Republike Hrvatske.

Također, nadležna ministarstva, i to: Ministarstvo unutarnjih poslova, Ministarstva poljoprivrede, Ministarstvo uprave te Ministarstvo za demografiju, obitelj, mlade i socijalnu politiku, nisu dostavila Povjerenstvu putne naloge za dužnosnike koji su obavljali dužnost ministra u navedenim ministarstvima, preslike knjige putnih naloga u kojima su isti evidentirani, privitke uz putne naloge, izvještaje sa službenog putovanja te poziv nadležnih institucija Republike Finske i službeni protokol predmetnog putovanja.

Potrebno je dodatno pojasniti da su Ured predsjednika Vlade Republike Hrvatske, Ured predsjednika Hrvatskoga sabora i sva nadležna ministarstva, dostavila svoja očitovanja u više navrata u kojima se navodi da je za sve dužnosnike put u Helsinki istovremeno uključivao službene, dužnosničke aktivnosti, kao i stranačke aktivnosti te da troškovi smještaja i dnevnica nisu teretili Državni proračun.

Međutim, dostava tražene dokumentacije bila je važna s obzirom da su očitovanja HDZ-a i očitovanja nadležnih ministarstava te Ureda za opće poslove Hrvatskoga sabora i Vlade Republike Hrvatske u dijelu u kojem se navodi izdavatelj putnih naloga, proturječna. Naime, HDZ je u svom očitovanju od 28. prosinca 2018.g. naveo da su troškovi za predstavnike HDZ-a koji su sudjelovali na Kongresu EPP-a podmireni iz sredstava stranke temeljem izdanih putnih naloga, dok su nadležna ministarstva u svojim očitovanjima navela da je putni nalog za svakog pojedinog ministra izdalo ministarstvo u kojem obnaša dužnost. Također, Ured za opće poslove Hrvatskoga sabora i Vlade Republike Hrvatske očitovao se da u svojim evidencijama ima putne naloge za predsjednika Vlade Republike Hrvatske te za glasnogovornika Vlade. Slijedom navedenoga, dostava putnih naloga i priloga uz iste bila je nužna radi nedvojbenog utvrđivanja izdavatelja istih, kao i radi utvrđivanja načina podmirenja troškova nastalih na navedenom putovanju.

U predmetnom postupku također nije utvrđeno koji su sve dužnosnici činili službenu delegaciju predsjednika Vlade Republike Hrvatske prilikom putovanja u Helsinki u studenom prošle godine te jesu li državnim zrakoplovom putovali i drugi dužnosnici koji nisu bili članovi delegacije predsjednika Vlade, a s obzirom da nije dostavljena niti odluka o korištenju zrakoplova u vlasništvu Republike Hrvatske nije utvrđeno niti tko je i s kojom svrhom odobrio korištenje državnog zrakoplova.

Povjerenstvo obrazlaže da kao neovisno tijelo ima pravo utvrđivati činjenice za koje smatra da su relevantne u postupku te su sva državna tijela za vrijeme trajanja postupka dužna Povjerenstvu dostaviti traženu dokumentaciju. Navedeno predstavlja temelj za postupanja svih neovisnih državnih tijela, pa tako i Povjerenstva. Naime, kad bi svako tijelo preispitivalo poziv Povjerenstva za dostavom dokumentacije i samo prosuđivalo treba li ili ne Povjerenstvu dostaviti dokumentaciju, Povjerenstvo bi bilo onemogućeno u provođenju postupaka iz svoje nadležnosti.

Stoga je potrebno istaknuti da prosudba o tome koja dokumentacija je Povjerenstvu potrebna u svrhu utvrđivanja činjenica u određenom predmetu nije na tijelima od kojih se dokumentacija traži niti su navedena tijela ovlaštena preispitivati zahtjev Povjerenstva za dostavom dokumentacije, posebice u slučajevima kada Povjerenstvo traži podatke u predmetu u kojem se preispituje upravo postupanje dužnosnika koji obnašaju dužnost čelnika tijela od kojeg se dokumentacija traži. Propustom dužnosnika da sukladno zakonskoj obvezi usmjere rad stručnih službi na način da ista postupe po zahtjevu Povjerenstva i dostave traženu dokumentaciju, a koja je potrebna za utvrđivanje postoji li dužnosnikova odgovornost za povredu ZSSI-a, nastaje dojam odnosno stvara se sumnja da je navedena opstrukcija postupanja Povjerenstva učinjena upravo u korist dužnosnika, odnosno kako Povjerenstvo ne bi moglo utvrditi relevantno činjenično stanje.

Nadalje, potrebno je dodatno pojasniti da se u konkretnom slučaju radilo o putovanju dužnosnika u Republiku Finsku koje je uz državničke obveze uključivalo i stranačke obveze. Povjerenstvo ne osporava pravo dužnosnika da im se troškovi službenih putovanja nastali u obnašanju javne dužnosti pokriju iz sredstava državnog proračuna. Međutim, s obzirom da je putovanje u konkretnom slučaju trajalo dva dana te je uključivalo i stranačke aktivnosti, odnosno sudjelovanje dužnosnika u svojstvu članova HDZ-a na kongresu Europske pučke stranke, bilo je potrebno nedvojbeno utvrditi iz kojih sredstava su dužnosnicima bili pokriveni koji troškovi. Stoga je iznesene činjenice, posebice zbog proturječnosti u pojedinim očitovanjima, bilo nužno je potkrijepiti odgovarajućim dokazima, odnosno dokumentacijom koju je Povjerenstvo tražilo.

Slijedom svega navedenog, Povjerenstvo smatra da su dužnosnici Andrej Plenković, Davor Božinović, Tomislav Tolušić, Lovro Kuščević i Nada Murganić počinili povredu načela djelovanja propisanih člankom 5. stavkom 1. i 4. ZSSI-a, i to načela savjesnog, odgovornog i transparentnog postupanja, a koja proizlazi iz propusta dužnosnika Andreja Plenkovića da naloži predstojniku Ureda predsjednika Vlade Republike Hrvatske, odnosno iz propusta dužnosnika Davora Božinovića, Tomislava Tolušića, Lovre Kuščevića i Nade Murganić da nalože nadležnim službama ministarstva u kojem su obnašali dužnost ministra, da postupe po prethodnom pozivu Povjerenstva za dostavom dokumentacije, odnosno propusta da usmjere navedena tijela da dostave Povjerenstvu zatražene podatke i dokumentaciju, sve sukladno obvezi iz članka 39. stavka 5. ZSSI-a.

Vezano za nedostavljanje tražene dokumentacije u odnosu na predsjednika i potpredsjednika Hrvatskoga sabora te predsjednika i glasnogovornika Vlade Republike Hrvatske od Ureda za opće poslove Hrvatskoga sabora i Vlade Republike Hrvatske, Povjerenstvo ističe da je člankom 5. Uredbe o Uredu za opće poslove Hrvatskoga sabora i Vlade Republike Hrvatske („Narodne novine“ broj 43/12., 121/12. i 57/19.) propisano da radom Ureda upravlja ravnatelj Ureda, rukovodeći državni službenik koji je u odnosu na državne službenike i namještenike u Uredu ima prava i ovlasti čelnika tijela državne uprave. Ravnatelja Ureda imenuje i razrješava Vlada Republike Hrvatske na prijedlog predsjednika Vlade, po prethodno provedenom javnom natječaju. Ravnatelj Ureda za svoj rad odgovara Vladi Republike Hrvatske.

S obzirom da ravnatelj Ureda za svoj rad odgovara Vladi Republike Hrvatske kao kolektivnom tijelu, a ne izravno predsjedniku Vlade, ne postoji pravna osnova temeljem koje bi Povjerenstvo moglo zatražiti od predsjednika Vlade Republike Hrvatske da osigura dostavu dokumentacije od navedenog Ureda. Nadalje, ravnateljica Ureda je rukovodeća državna službenica na koju se primjenjuju samo one odredbe ZSSI-a kojima je uređena obveza podnošenja izvješća o imovinskom stanju te Povjerenstvo nije nadležno pokrenuti i voditi postupak protiv iste zbog moguće povrede članka 5. ZSSI-a.

Budući da zbog nedostavljanja tražene dokumentacije Povjerenstvo u konkretnom predmetu nije moglo nedvojbeno utvrditi sve relevantne činjenice potrebne za donošenje utemeljene odluke, povodom samog putovanja zrakoplovom u vlasništvu Republike Hrvatske u Helsinki, Republike Finska, 7. i 8. studenoga 2018.g. na kojem su navedeni dužnosnici osim službenih aktivnosti, sudjelovali i na stranačkim aktivnostima, te načina pokrivanja troškova istog, Povjerenstvo je donijelo odluku o nepokretanju postupka.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 5. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane dužnosnika Andreja Plenkovića, Davora Božinovića, Tomislava Tolušića, Lovre Kuščevića i Nade Murganić.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Andrej Plenković, elektronička dostava

2. Davor Božinović, elektronička ostava

3. Gordan Jandroković, elektronička dostava

4. Željko Reiner, elektronička dostava

5. Tomislav Tolušić, elektronička dostava

6. Lovro Kuščević, elektronička dostava

7. Marko Milić, elektronička dostava

8. Nada Murganić, elektronička dostava

9. Objava na internetskoj stranici

10. Pismohrana